SKRIFTLIG FORESPØRGSEL P-3697/01

af Jean-Maurice Dehousse (PSE) til Kommissionen

(9. januar 2002)

Om: Et regnskabsteknisk udvalg i henhold til forslaget til forordning KOM(2001) 80 om anvendelse af internationale regnskabsstandarder

Det forslag til forordning om anvendelse af internationale regnskabsstandarder(1), som for øjeblikket er til behandling, har til formål at bidrage til, at de europæiske selskaber, som er noteret på et reguleret marked, i 2005 aflægger deres regnskaber i overensstemmelse med internationale regnskabsregler. I betragtning 8 i dette forslag foreskrives, at Et regnskabsteknisk udvalg vil yde støtte og ekspertbistand til Kommissionen ved vurderingen af internationale regnskabsstandarder. Det lader imidlertid til, at Kommissionen allerede nu har overladt opgaven med at nedsætte og forvalte et sådant udvalg til private økonomiske aktører. Det var på denne måde, at EFRAG (European Financial Reporting Advisory Group) blev oprettet, og der har fastsat så høje gebyrer som betingelse for medlemskab, at organisationer, som repræsenterer visse økonomiske sektorer, har været nødt til at opgive at ansøge om optagelse i EFRAG.

Hvordan forholder Kommissionen sig til indførelse af en forskelsbehandling på et finansielt grundlag?

Er Kommissionen rede til at gribe ind for at forhindre diskriminerende betingelser for medlemskab?

Hvilke garantier kan Kommissionen give for åbenhed omkring EFRAG's arbejde?

(1) EFT C 154 E af 29.5.2001, s. 285.

Svar afgivet på Kommissionens vegne af Frederik Bolkestein

(1. februar 2002)

EFRAG (European Financial Reporting Advisory Group) er en privat organisation, som blev oprettet i april 2001 på initiativ af de europæiske sammenslutninger af hovedaktørerne inden for regnskabsaflægning i EU, hvilket skete som resultat af opfordringen i Kommissionens meddelelse af 13. juni 2000 om EU's regnskabsstrategi(1).

Kommissionen har observatørstatus i EFRAG's bestyrelse og det tekniske regnskabsudvalg, der henvises til i betragtning 8 i forslaget til forordning om anvendelse af internationale regnskabsstandarder. Det tekniske regnskabsudvalg består af en uafhængig ekspertgruppe. Udvalget kan konsulteres af alle interesserede parter, herunder stifterne af EFRAG og nationale organer, der beskæftiger sig med harmonisering af regnskabsstandarder.

Da EFRAG blev etableret, blev stifterne, dvs. European Federation of Accountants (FEE), Sammenslutningen af Erhvervs- og Arbejdsgiverorganisationer i Europa (UNICE), Den Europæiske Bankforening (FBE), European Savings Banking Group (ESBG), European Cooperative Bankers' Group (GEBC), Den europæiske Forsikringskomité (CEA), European Federation of Accountants and Auditors for SMEs (EFAA), European Association of Craft, Small and Medium-Sized Enterprises (UEAPME), Federation of European Stock Exchanges (FESE) og European Federation of Financial Analysts Societies (EFFAS), enige om, at EFRAG skulle finansieres uafhængigt gennem årlige kontingenter. Det ses ofte, at uafhængige organisationer finansierer deres drift ved hjælp af medlemskontingenter, uden at denne finansieringsmetode betragtes som finansiel diskriminering.

Under alle omstændigheder udtalte EFRAG's formand på bestyrelsesmødet den 20. september 2001, at han agtede at overveje spørgsmålet om, hvorvidt organisationer med interesse i EFRAG kunne deltage i løbet af 2002.

Under hensyntagen til EFRAG's uafhængighed agter Kommissionen at sikre, at alle parter med interesse i regnskabsspørgsmål får mulighed for at udtrykke begrundede synspunkter inden for deres kompetenceområde. Med dette formål for øje har EFRAG påtaget sig at offentliggøre dagsordener, mødereferater fra det tekniske regnskabsudvalg, samt forslag og opfordringer til bemærkninger, så enhver interesseret kan få mulighed for at fremsætte sine synspunkter. EFRAG agter inden for de kommende måneder at oprette et websted for at maksimere offentlighedens adgang til disse oplysninger. I mellemtiden er disse oplysninger tilgængelige på FEE's website på adressen www.fee.be.

(1) KOM(2000) 359 endelig udg.